**צמחים באביב**

**⏴ במבט חדש לכיתה א**

**היקף יחידת הלימוד:** 3 - 4 שיעורים

**עמודים :** 128 - 137

**מטרות**

* התלמידים יתארו צמחים בסביבה בעונת האביב.
* התלמידים יביאו דוגמאות לשינויים החלים בצמחים באביב: לבלוב ופריחה.
* התלמידים יביאו דוגמאות לצמחי בר שפורחים באביב.
* התלמידים יסבירו מדוע אסור לקטוף צמחי בר מוגנים.
* התלמידים יזהו את אברי הצמח.
* התלמידים יביאו דוגמאות לסוגים של צמחים: צמחים עשבוניים, שיחים, עצים.

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים את השיעור בצפייה בתמונות ובקריאת השיר **אביב**, עמוד 114-115. * עורכים דיון במליאה להעלאת ידע קודם: * איך יודעים שבא האביב? * מהו מזג האוויר באביב? * אילו צמחים פורחים באביב? * מה קורה לעצים באביב?   ביחידת לימוד זו התלמידים מתוודעים לתופעות הלבלוב והפריחה שמאפיינות צמחים באביב. במסגרת זו נערכת היכרות עם איברי הצמח ועם צורות צומח (צמחים עשבוניים, שיחים ועצים). |
| **התנסות 1** | * עורכים סיור בסביבה -**צמחים בשדה הבר**, עמוד 128.   בסיור הנוכחי התלמידים מתבקשים להתבונן, להריח, להבחין בצבעיו של שדה הבר ולצייר אותו. לאחר ההתרשמות מהמראה הכללי התלמידים מתבקשים לבחור צמח פורח ולהתנסות במציאת שמו בעזרת מגדיר צמחים. שימו לב כי הפרח הוא אחד מחלקי הצמח. בסיורים יש להשתמש במושג צמח ולא פרח. |
| **המשגה 1** | * צופים בסרטון [ארבע עונות- אביב](http://www.youtube.com/watch?v=WJQgt-nKHOU) ומתארים מה קורה לצמחים באביב. * קוראים את קטעי המידע **צמחי בר באביב** בתבנית **קוראים כותבים ומבינים** ועונים על השאלות, עמודים 130-129.   קטע המידע עוסק בשינויים שחלו בצמחים בשדה הבר: מנבטים לצמחים פורחים. הקטע מציג שישה צמחי בר שפורחים באביב בשמם ובתיאורם. התמונות המלוות את הקטע נועדו לחזק ולהרחיב את התיאור המילולי. אפשר להקריא את הקטע במליאה ולהציג תמונות גדולות של הצמחים ושל צמחים אחרים הפורחים בסביבתכם הקרובה באביב.  גם כאן, כמו בעונת חורף, יש תזכורת לכך שאסור לקטוף צמחי בר מוגנים, וגם כאן רצוי לבסס איסור זה בעזרת הצגת הערך העומד מאחוריו: שמירה על הטבע לצורך המשך קיומו. במסגרת זו מומלץ לדון בשאלה: מדוע יש צמחים שחשוב להגן עליהם במיוחד - הצמחים שהוכרזו כצמחים מוגנים?  לקטע המידע נלוות שאלות שנועדו לסייע לתלמידים להבין את הרעיונות המרכזיים שבקטע. |
| **התנסות 2** | * מבצעים את המשימה **צמחים דומים, צמחים שונים,** עמודים 132-131.   המשימה עוסקת בהיכרות עם איברי הצמח ובמציאת הדומה והשונה שבין הצמחים. בחלק הראשון "משווים בין צמחים" ומבקשים מהם לאפיין כל צמח בעזרת התבחינים שמופיעים בכרטיס הזיהוי. התבחינים מתייחסים לאיברי הצמח.  בחלק השני "מסיקים מסקנות" התלמידים מתבקשים לערוך השוואה בין הצמחים לצורך מציאת הדומה והשונה ביניהם. שימו לב: משימה זו מציגה את אחד העקרונות החשובים בעולם החיים: אחידות ושוני. בהקשר זה, לצמחים יש איברים דומים (שורש, גבעול, עלים, פרחים, פירות וזרעים), זוהי האחידות, אולם הצמחים שונים זה מזה (בגודל, בצבע, בצורה, בריח, בעונת הפריחה וכדומה), זהו השוני.  בסיום המשימה, חשוב להתבונן במהלכי החשיבה של התלמידים ולהביא למודעותם את שני השלבים: שלב ה**אפיון (תיאור)**, זהו השלב שבו הם אפיינו כל צמח בעזרת כרטיס הזיהוי, ושלב ה**השוואה** שבו הם בודקים בעזרת המידע שבכרטיסים במה דומים הצמחים ובמה הם שונים זה מזה. דיון כזה הוא דיון מטה-קוגניטיבי, והוא מסייע לביצועי הבנה ולהעברה של המיומנויות והמושגים להקשרים אחרים. |
| **המשגה 2** | * מסכמים את השיעור בעזרת קטע המידע אילו איברים יש לצמחים, עמוד 132.   בקטע תיאור שמם של איברי הצמח: **שורש, גבעול, עלים, פרחים**, **פרי (וזרעים)**. תוך הדגשת העובדה שלכל הצמחים יש אותם איברים. |
| **התנסות 3** | * מבצעים את המשימה **סוגי צמחים בסביבה,** עמודים 134-133.   מטרתו של קטע זה למיין את הצמחים לפי צורות הצומח: צמחים עשבוניים, שיחים ועצים. צמח עשבוני הוא חד שנתי או רב שנתי, שמתייבש. דוגמאות לצמחים עשבוניים: סביון, תורמוס ההרים, חצב ורקפת.  לצורך ההיכרות עם שלוש צורות הצומח, מומלץ לצאת אל השדה או אל הגינה הסמוכים לבית הספר ולהבחין באופן מוחשי בין הצמחים השונים. חשוב לשים לב לכך שחלוקה זו מאפיינת צמחי בר וצמחי תרבות כאחד. השאלות שמובאות לאחר הקטע, מטרתן לסייע לתלמידים להבינו ולהמחיש את הבנתם בסיווג צמחים לצמחים עשבוניים, שיחים ועצים. |
| **התנסות 4** | * מבצעים את המשימה **מה קורה לשיחים ולעצים בסביבה?** עמוד 135.   קטע המידע מציג שתי תופעות שמאפיינות צמחים רבים בעונת האביב: לבלוב ופריחה. לאחר קריאת קטע המידע, מוצע לצאת לסיור במטרה לזהות את תופעות הלבלוב והפריחה  בשיחים ובעצים.   * מבצעים את המשימה **ענפים מלבלבים**, עמודים 136 - 137.   במשימה זו התלמידים משווים בין עלה צעיר מלבלב לבין עלה בוגר. לצורך זה, חשוב להביא לכיתה ענפים מלבלבים וכן עלים בוגרים.  במשימה התלמידים מתבקשים להתבונן, למשש ולהריח ענף מלבלב, להשוות בין העלים שעליו, ולהבחין במאפיינים השונים בין עלה מלבלב (צעיר) לבין עלה בוגר בהתאם לקריטריונים הבאים: מיקום על הענף, גודל, בהירות (בהיר/כהה) וקשיות ( קשה/רך). התלמידים מתבקשים לתעד את תצפיותיהם בטבלה. לאחר תיעוד התצפיות, התלמידים מתבקשים לקשר בין הנתונים שאספו בעזרת השלמת משפטים, וכך להסיק מסקנות לגבי המאפיינים של העלים הצעירים והמאפיינים של העלים הישנים. אפשר להזמין את התלמידים לצייר את הענף שבחנו וכך ללמוד על מידת ההבנה שלהם.  לסיום משימה זו חשוב לשחזר עם התלמידים את מהלכי החשיבה שחוו ולמנות את השלבים (בדקנו תכונות של עלים שונים, רשמנו אותן בטבלה, התבוננו בטבלה והסקנו מסקנות לגבי ההבדלים בין העלים על ענף מלבלב). |
| **המשגה 3 ו 4** | * קוראים את קטע המידע במסגרת החומה בעמוד 137. * מבצעים את המשימה [איך יודעים שאביב?](http://ofek.cet.ac.il/ab/science/kesem/Game.aspx?game=spring) שבאתר אופק למדע וטכנולוגיה. * מומלץ לפנות לדגם הוראה חצר בית הספר כסביבת לימוד חוץ-כיתתית [העץ שלנו בעונות השנה](https://www.matar.tau.ac.il/wp-content/uploads/2015/02/%D7%94%D7%A2%D7%A5-%D7%9C%D7%9E%D7%99%D7%93%D7%94-%D7%97%D7%95%D7%A5-%D7%9B%D7%99%D7%AA%D7%AA%D7%99%D7%AA-%D7%9B%D7%99%D7%AA%D7%94-%D7%902.pdf), אתר מטר. |
| **יישום** | * מבצעים את המשימה צמחים בעונת האביב שבתבנית **במבט חוזר**,  עמודים 159-158 . * כותבים שיר/ סיפור /קומיקס על צמחים באביב. |
| **סיכום ורפלקציה** | * חבר/י משפטים ושלבו בהם את המושגים הבאים: צמחי בר, צמחי תרבות, אברי הצמח, סוגי צמחים, מלבלב, פורח. * מה למדתי בשיעור? * במה התחדשתי בעקבות השיעור. * סיכום אישי לשיעור: משפט אחד או שניים על הנלמד בשיעור. * כיצד למדנו ומה אהבנו בשיעור? |